Хорватхэм зыри къапэплъакъым
ФутболымкIэ XXI дунейпсо чемпионатым и финалым щызэдэджэгунущ Франджымрэ Хорватиемрэ. Япэр абы зэрынэсынур куэдым хуагъэфэщами, етIуанэм апхуэдэ зэфIэкI къызэкъуихыну щыгугъар мащIэ дыдэщ.
Иджыри къэс зэи къэхъуакъым дунейпсо чемпионатым щытекIуэну пасэу зыхуагъэфэщахэм къищынэмыщIа абы и финалым щыджэгуауэ. Хорватием а хабзэр икъутащ. Лъэныкъуэ абы иригъэзари хэт?! Футболыр дунейпсо дэрэжэгъуэ тхуэзыщIа инджылызхэрщ.
Хорватхэр сыт щыгъуи лъэщу мэджэгу. Дуней псом нэхъ пасэу цIэрыIуэ щыхъуащ абы и футболист гъуэзэджэхэу Бобан, Шукер, Просинечки. Иджы нэхъыжьхэм я лъагъуэр бгъуфIэ ящI Модрич, Ракитич, Манджукич, Субашич сымэ, нэгъущIхэми. АрщхьэкIэ ахэр дунейпсо чемпионатым и финалым нэсыфыну жыпIэну дзыхьщIыгъуэджэт.
Илъэс тIощI ипэкIэ Хорватиер кIэух зэIущIэм нэсыпауэ къызэтеувыIащ икIи жэзымкIэ арэзы хъуащ. Абы щыгъуэм дунейп- со чемпионыгъэр къызыпэплъэ франджыхэр зэран къахуэхъуащ. Иджы дауэ хъуну пIэрэ?
Куэдым Франджым финалым щыпэщIагъэувэнут Инджылызыр. Iуэхур абы пэгъунэгъу хъуат, етхуанэ дакъикъэм Триппьер бжыгъэр къыщызэIуихам. Сыхьэтым щIигъукIэ шэч къытезыхьар мащIэщ къэралыгъуэ лъэщитIыр кIэух зэIущIэм зэрыщызэпэщIэувэнум. АрщхьэкIэ 68-нэ дакъикъэм Перишич псори зэхигъэзэрыхьащ, бжыгъэр зэхуэдэ ищIыжри. Абы хорватхэм я лъэр щIигъэкIащ, инджылызхэр щIигъэтIысыкIащ.
Апхуэдэу щыт пэтми, зэныкъуэкъуныгъэр апхуэдизу гуащIэти, джэгум къыщIагъуа зэманыр и кIэм нэблэгъауэщ нэхъ лъэщыр щызэхэкIар. Манджукич дигъэкIа топыр хорватхэм я дежкIэ дыщэ пэлъытэщ. Зэи къэмыхъуауэ ахэр финалым щыджэгунущ.
Зыри пэплъакъым Франджымрэ Хорватиемрэ дунейпсо дыщэм папщIэ зэныкъуэкъуну. Абы зэхьэзэхуэр нэхъ хьэлэмэтыж ещI.
Жыласэ Заурбэч.
